תקנות התקנים (אופן פרסום בדבר הטלת עיצום כספי), התשע"ח-2018

|  |  |  |  |
| --- | --- | --- | --- |
|  |  | בתוקף סמכותי לפי סעיפים 16יז(ה) ו-25 לחוק התקנים, התשי"ג-1953[[1]](#footnote-1) (להלן – החוק), בהתייעצות עם שרת המשפטים ובאישור ועדת הכלכלה של הכנסת, אני מתקין תקנות אלה: | |
| הגדרות |  | בתקנות אלה – | |
|  |  | "אתר האינטרנט" – אתר האינטרנט של המשרד; | |
|  |  | "חומר מחשב", "מחשב" – כהגדרתם בחוק המחשבים, התשנ"ה-1995[[2]](#footnote-2); | |
|  |  | "פרטים" – פרטים בנוגע להטלת עיצום כספי, כמפורט בסעיף 16יז(א) לחוק. | |
| יישום אמצעים טכנולוגיים בפרסום פרטים באתר האינטרנט |  | בפרסום פרטים באתר האינטרנט, בתקופת הפרסום הקבועה בסעיף 16יז(ה) לחוק, המשרד יישם אמצעים טכנולוגיים נאותים ומתקדמים כדי להביא, ככל האפשר – | |
|  |  |  | 1. למניעת אפשרות לאיתור הפרטים באמצעות שירותי חיפוש מקוון ברשת האינטרנט, שלא דרך אתר האינטרנט של המשרד; |
|  |  |  | 1. למניעת אפשרות להעתקת הפרטים באופן ממוחשב; |
|  |  |  | 1. להקניית הגנה סבירה מפני חדירה, שיבוש, הפרעה או גרימת נזק למחשב או לחומר מחשב, אם הם נדרשים לצורך מניעת העיון בפרטים לאחר שחלפה תקופת הפרסום לפי סעיף 16יז(ה) לחוק. |

\_\_\_\_\_\_\_\_\_\_\_ התשע"ח (\_\_\_\_\_\_\_\_\_ 2018)

(חמ 3-5680)

**אלי כהן**

שר הכלכלה והתעשייה

ד ב ר י ה ס ב ר

סעיף 16יז(ה) לחוק התקנים (להלן: "החוק"), קובע כי שר הכלכלה והתעשייה (להלן: "השר") יפרסם באתר האינטרנט של משרדו (להלן: "המשרד") או באמצעים נוספים, פרטים שונים כמפורט בסעיף קטן (א), בנוגע לעיצומים כספיים המוטלים על-ידי הממונה על התקינה בגין הפרות לפי פרק ט' לחוק.

מטרת הפרסום היא להבטיח שקיפות כלפי הציבור לגבי הפעלת שיקול הדעת המינהלי בקבלת החלטות בדבר הטלת עיצומים כספיים. לצד האינטרס של שקיפות כאמור, ראוי גם להגן על הזכות של המפרים לפרטיות ולשם טוב, ולשם כך נועד סעיף קטן (ה), הקובע מגבלת זמן לגבי תקופת הפרסום בדבר הטלת עיצומים כספיים. לפי האמור בסעיף, פרסום בנוגע לעיצום כספי שהוטל על תאגיד יהיה לתקופה של ארבע שנים, ופרסום בנוגע לעיצום כספי שהוטל על יחיד יהיה לתקופה של שנתיים.

היות שאמצעי הפרסום העיקרי הוא אתר האינטרנט של המשרד והיות שמידע המפורסם באתר האינטרנט עשוי להיות נגיש לעיון הציבור לאורך שנים רבות, תוך חריגה ממגבלת הזמן הקבועה בסעיף קטן (ה), מוצע בתקנות אלו לקבוע הוראות לעניין אופן הפרסום בדבר הטלת עיצומים כספיים, כדי למנוע, ככל האפשר, את העיון בפרטים שפורסמו באתר האינטרנט של המשרד בתום תקופת הפרסום. ההנחה בבסיס התקנות היא כי מניעת העיון בתום תקופת הפרסום מחייבת הפעלת כלים טכנולוגיים כבר בשלב הפרסום, ולא בתום תקופת הפרסום.

תקנה 2 לתקנות מספקת הנחייה טכנית לשר לנקוט באמצעים טכנולוגיים מקובלים, לשלוש תכליות. האחת היא הגנה סבירה מפני חדירה, שיבוש, הפרעה או גרימת נזק למחשב או לחומר מחשב, בקשר לפרסומים בדבר הטלת עיצומים כספיים. תכלית זו נועדה לאפשר בטחון במהימנות המידע. השנייה היא מניעת העתקת המידע באופן לא מורשה ושימוש בו באופן שאינו תואם לתכלית שלשמה פורסם, התכלית השלישית היא נקיטה באמצעים טכנולוגיים מקובלים כדי למנוע איתור של פרסומים אלו, באמצעות מנועי חיפוש ומנגנונים אחרים שאינם חיפוש ישיר באתר המשרד. אמצעים אלה כאמור, נועדו למנוע, ככל הניתן, אפשרות של איתור החומר ברשת האינטרנט בתום תקופת פרסומו. יובהר כי במצב הטכנולוגי הנוכחי והנראה לעין, אין ודאות כי בכל מצב יהיו אמצעים טכנולוגיים מתאימים לצורך זה, וככל הנראה הגנה מוחלטת מפני אפשרות איתור החומר היא אינה אפשרית.

1. ס"ח התשי"ג, עמ' 30; התשע"ד, עמ' 4. [↑](#footnote-ref-1)
2. ס"ח התשנ"ה, עמ' 366. [↑](#footnote-ref-2)